1950-рэ илъэсым КIэращым инаучнэ-егъэджэн IофшIэн ригъэжьагъ ыкIи теориемкIи, практикэмкIи IофшIэнышхоу ежь зэшIуихыгъэхэри, ежь ипащэу агъэцэкIагъэри бэ дэд. КIэрэщэ Зайнаб теорие IофшIэгъэ инхэу, Г.В. Рогавэ игъусэу ытхыгъэ научнэ грамматикэри зэрахэтэу, къыдигъэкIыгъэхэми, иIофшIэгъухэм къыхаутыгъэхэми атегъэпсыкIыгъэу школ программэхэмрэ учебникхэмрэ гъэпсыжьыгъэнхэ фаеу къэуцугъ. Ащ КIэрэщэ Зайнаб кIэщакIо фэхъугъ ыкIи охътэ кIэкIхэм къакIоцI адыгабзэмкIэ школ егъэджэныр адыгэ бзэшIэныгъэр зытехьэгъэ гъогукIэм тырищэн ылъэкIыгъ. Ежьыр я 5–9-рэ классхэм апае учебникхэм яавторэу зэрэщытым имызакъоу, школым епхыгъэ егъэджэн-методикэ литературэм игъэхьазырын шIэныгъэлэжьэу ыкIи кIэлэегъаджэу хищагъэр макIэп.